Komission asetus (EY) N:o 745/2000, annettu 10 päivänä huhtikuuta 2000, tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetusta asetuksesta (EY) N:o 2316/1999 poikkeamisesta kesannoinnin osalta



Virallinen lehti nro L 089 , 11/04/2000 s. 0004 - 0004



Komission asetus (EY) N:o 745/2000, annettu 10 päivänä huhtikuuta 2000, tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetusta asetuksesta (EY) N:o 2316/1999 poikkeamisesta kesannoinnin osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on muutettuna asetuksella (EY) N:o 2704/1999(2), ja erityisesti sen 9 artiklan, sekä katsoo seuraavaa: (1) Komission asetuksessa (EY) N:o 2316/1999(3) vahvistetaan asetuksen (EY) N:o 1251/1999 soveltamista koskevat yksityiskohtaiset säännöt kesannoinnin osalta. Sen 19 artiklan 2 kohdassa säädetään erityisesti, että kesannoitujen alojen on oltava poistettuina tuotannosta viimeistään 15 päivänä tammikuuta alkavan ja aikaisintaan 31 päivänä elokuuta päättyvän kauden ajan. Mainitun 19 artiklan 3 kohdassa täsmennetään, että kesannoituja aloja ei saa periaatteessa käyttää maataloustuotantoon eikä voittoa tavoittelevaan toimintaan. (2) Eräillä yhteisön alueilla on ollut joulukuun 1999 aikana poikkeuksellisia myrskyjä, jotka ovat vahingoittaneet vakavasti useiden jäsenvaltioiden metsäpinta-aloja ja johtaneet kyseisen alan markkinoita uhkaavaan puun ylitarjontaan. Peltokasvijärjestelmän yhteydessä kesannoitujen maiden käyttö voisi helpottaa tilannetta mahdollistamalla puiden väliaikaisen varastoinnin ennen kuin ne menevät teollisuuden käyttöön. On kuitenkin aiheellista säätää toimenpiteistä, joilla varmistetaan, että näitä maita ei käytetä voitontavoittelutarkoituksiin. (3) Olisi siis säädettävä asetuksessa (EY) N:o 2316/1999 poikkeamisesta. (4) Tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Markkinointivuosina 2000/2001 ja 2001/2002 ja poiketen siitä, mitä asetuksen (EY) N:o 2316/1999 19 artiklan 2 ja 3 kohdassa säädetään, kesannoituja maita voidaan käyttää joulukuun 1999 myrskyjen kaatamien puiden varastointiin jäsenvaltioiden ilmoittamilla vahinkoalueilla. 2 artikla Asianomaisten jäsenvaltioiden on toteutettava tarvittavat toimenpiteet sen varmistamiseksi, että kesannoituja ja varastointiin käytettyjä maita ei käytetä voitontavoittelutarkoituksiin. 3 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 15 päivästä tammikuuta 2000. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä huhtikuuta 2000. Komission puolesta Franz Fischler Komission jäsen (1) EYVL L 160, 26.6.1999, s. 1. (2) EYVL L 327, 21.12.1999, s. 12. (3) EYVL L 280, 30.10.1999, s. 43.